b'\n_START_ARTICLE_\nEdwige Fenech\n_START_SECTION_\nBiografija\n_START_PARAGRAPH_\nFenek gim\xc4\x97 Bon\xc4\x97je, Al\xc5\xbeyre, kuris tuo metu buvo Pranc\xc5\xabzijos kolonija, maltie\xc4\x8dio ir i\xc5\xa1 Sicilijos kilusios ital\xc4\x97s \xc5\xa1eimoje. Po 10 met\xc5\xb3 jie persik\xc4\x97l\xc4\x97 \xc4\xaf Nic\xc4\x85 Pranc\xc5\xabzijoje. \xc4\x8cia Fenek baig\xc4\x97 mokykl\xc4\x85, o sulaukusi 16, laim\xc4\x97jo \xe2\x80\x9eMiss Mannequin de la Cote d\xe2\x80\x99Azur\xe2\x80\x9c bei \xe2\x80\x9eLady France\xe2\x80\x9c gro\xc5\xbeio konkursus ir netruko tapti populiariu foto modeliu. Po kurio laiko mergina atkreip\xc4\x97 \xc4\xaf save kino k\xc5\xabr\xc4\x97j\xc5\xb3 d\xc4\x97mes\xc4\xaf ir, b\xc5\xabdama 19, debiutavo kaip aktor\xc4\x97. Tuo metu ji pakeit\xc4\x97 savo pavard\xc4\x99 i\xc5\xa1 Sfenek, kad b\xc5\xabt\xc5\xb3 lengviau tarti ir dar kur\xc4\xaf laik\xc4\x85 derino modelio bei aktor\xc4\x97s darb\xc4\x85, kol galiausiai nusprend\xc4\x97 pasirinkti kin\xc4\x85._NEWLINE_Debiutinis filmas \xe2\x80\x9eAll Toutes folles de lui\xe2\x80\x9c (1967\xc2\xa0m.) buvo primityvi re\xc5\xbeisieriaus Norberto Carbonnaux komedija ir nors Fenek vaidino vos vienoje scenoje, \xc4\xaf j\xc4\x85 netruko atkreipti d\xc4\x97mes\xc4\xaf kiti re\xc5\xbeisieriai. Dar daugiau populiarumo juodaplaukei gra\xc5\xbeuolei suteik\xc4\x97 jos dalyvavimas \xe2\x80\x9eLedi Europa\xe2\x80\x9c gro\xc5\xbeio konkurse, kuriame ji, tiesa, liko be titul\xc5\xb3, bet susipa\xc5\xbeino su italu kino agentu, kuris pakviet\xc4\x97 j\xc4\x85 \xc4\xaf Rom\xc4\x85. 1968\xc2\xa0m. pasirod\xc4\x97 filmas \xe2\x80\x9eSamoa, d\xc5\xbeiungli\xc5\xb3 karalien\xc4\x97\xe2\x80\x9c, kuriame Fenek atliko pagrindin\xc4\xaf vaidmen\xc4\xaf, o sulaukusi daugiau pasi\xc5\xablym\xc5\xb3 vaidinti, persik\xc4\x97l\xc4\x97 gyventi \xc4\xaf Italij\xc4\x85._NEWLINE_Kelet\xc4\x85 met\xc5\xb3 ji vaidino eil\xc4\x97je nuotykini\xc5\xb3, giallo ir erotini\xc5\xb3 film\xc5\xb3 ir tapo populiaria bei \xc5\xbeinoma \xc5\xa1i\xc5\xb3 \xc5\xbeanr\xc5\xb3 aktore Italijoje, Pranc\xc5\xabzijoje bei Vakar\xc5\xb3 Vokietijoje._NEWLINE_A\xc5\xa1tuntajame de\xc5\xa1imtmetyje Fenek \xc4\x97m\xc4\x97 filmuotis re\xc5\xbeisieriaus Sergio Martino filmuose. Pirmasis j\xc5\xb3 bendras darbas buvo juosta \xe2\x80\x9eKeistas ponios Vord \xc4\xafprotis\xe2\x80\x9c, gausi erotini\xc5\xb3 bei prievartos scen\xc5\xb3, o 1978\xc2\xa0m. karin\xc4\x97je dramoje \xe2\x80\x9eDidysis m\xc5\xab\xc5\xa1is\xe2\x80\x9c Fenek vaidino kartu su tokiomis \xc5\xbevaig\xc5\xbed\xc4\x97mis kaip Henry Fonda, Giuliano Gemma, Stacy Keach, John Houston ir Orson Welles._NEWLINE_1980-asiais aktor\xc4\x97 da\xc5\xbeniausiai vaidino kriminalin\xc4\x97se juostose ir komedijose, kuri\xc5\xb3 \xc5\xbeymiausia yra 1981\xc2\xa0m. sukurtas filmas \xe2\x80\x9eT\xc5\xabzas\xe2\x80\x9c, kuriame Fenek partneriu buvo garsus ital\xc5\xb3 aktorius bei dainininkas Adriano Celentano. V\xc4\x97liau ji vis da\xc5\xbeniau \xc4\x97m\xc4\x97 rinktis televizijos filmus bei serialus, buvo keleto TV laid\xc5\xb3 ved\xc4\x97ja kartu su Barbara Bouchet. Netrukus Fenek su s\xc5\xabnumi \xc4\xafk\xc5\xabr\xc4\x97 prodiuseri\xc5\xb3 kompanij\xc4\x85 \xe2\x80\x9eImmagine E Cinema SRL\xe2\x80\x9c, kuri suk\xc5\xabr\xc4\x97 keliolika serial\xc5\xb3 Italijos televizijai. 1991\xc2\xa0m. aktor\xc4\x97 kartu su Andrea Occhipinti buvo Sanremo muzikos festivalio ved\xc4\x97ja._NEWLINE_Vis re\xc4\x8diau besirodydama ekrane, Fenek daug d\xc4\x97mesio skyr\xc4\x97 prodiuser\xc4\x97s veiklai. 2004\xc2\xa0m. ji prodiusavo juost\xc4\x85 \xe2\x80\x9eThe Merchant of Venice\xe2\x80\x9c, kurioje vaidino Al Pacino. Vienas paskutini\xc5\xb3j\xc5\xb3 jos pasirodym\xc5\xb3 kine buvo 2007\xc2\xa0m. siaubo filme \xe2\x80\x9eHostelis 2\xe2\x80\x9c, \xc4\xaf kur\xc4\xaf buvo pakviesta vieno i\xc5\xa1 film\xc5\xb3 prodiuserio Kventino Tarantino, kuris prisipa\xc5\xbeino esantis jos film\xc5\xb3 gerb\xc4\x97jas. 2009\xc2\xa0m. Tarantino, pagerbdamas Edvig\xc4\x99 Fenek, savo filme \xe2\x80\x9eNegarbingi \xc5\xa1unsnukiai\xe2\x80\x9c vienam i\xc5\xa1 persona\xc5\xbe\xc5\xb3 dav\xc4\x97 generolo Ed Fenech vard\xc4\x85 (aktorius Mike Myers)._NEWLINE_2012\xc2\xa0m. Fenek Italijos televizijos filme \xe2\x80\x9eKapitono dukt\xc4\x97\xe2\x80\x9c atliko Rusijos imperatorien\xc4\x97s Jekaterinos II vaidmen\xc4\xaf.\n_START_SECTION_\nAsmeninis gyvenimas\n_START_PARAGRAPH_\n1971\xc2\xa0m. Fenek susilauk\xc4\x97 s\xc5\xabnaus Edwino su ital\xc5\xb3 aktoriumi Fabio Testi. V\xc4\x97liau buvo ilgus metus siejama su prodiuseriu Luciano Martino, kurio brolio Sergio Martino filmuose aktor\xc4\x97 da\xc5\xbenai vaidino._NEWLINE_1990\xc2\xa0\xe2\x80\x93 asiais Fenek buvo susi\xc5\xbead\xc4\x97jusi su verslininku ir aristokratu Luca di Montezmolo, buvusiu \xe2\x80\x9eFerrari\xe2\x80\x9c vadovu bei 1990\xc2\xa0m. Pasaulio futbolo \xc4\x8dempionato organizacinio komiteto vadovu. Skland\xc4\x97 gandai, kad jiedu buvo susituok\xc4\x99, ta\xc4\x8diau 2000\xc2\xa0m. Montezmolo oficialiai ved\xc4\x97 kit\xc4\x85 moter\xc4\xaf.'